I sidste uge mistede 22-årige Mahsa Amini livet. Hun er iraner, og var ikke iført hijab, et tørklæde, der dækker håret. Det fik det iranske moralpoliti til at tage hende i deres varetægt og banke hende - nu er hun død af sine skader. - Demonstrationen her i Aalborg skal være med til at råbe verdenssamfundet op. Der er noget galt derude i Iran og situationen er lige nu højspændt. Der er lignende protester i 80 byer i Iran, fortæller arrangøren, Hans Hyttel fra Amnesty International i Aalborg. I Iran er demonstrationerne med livet som indsats. Mindst otte mennesker er døde i den forbindelse. Ikke den sidste aktion Helt så galt er det heldigvis ikke her i Danmark. Demonstrationen var velbesøgt med 100-150 personer, og der var både taler og et minuts stilhed for de døde. - Det er som om, at Mahsa Aminis død var gnisten, der skulle til for at tænde et bål af protester. Ligesom med George Floyd , siger Hans Hyttel. Han regner ikke med, at dagens demonstration er det sidste, organisationen kommer til at gøre i sagen.

Opsummering:
Mellem 100 og 150 personer mødte i dag op til en demonstration i Aalborg, for at støtte iranske kvinder og den undertrykkelse, der lige nu er i landet.